માતા ખોડલનો વડઃ જેમ કબીરે વડનું દાતણ રોપ્યું અને નર્મદાતટે કબીરવડ થયો, તેમ દલાબાપાએ વડનું બીજ (ટેટો) રોપ્યો ત્યાં નાનકડો વડ થયો. ધીમે ધીમે વડ મોટો અને સમૃદ્ધ થવા લાગ્યો, પણ ચમત્કારિક રીતે, ત્રિશૂળની ત્રણ પાંખની જેમ ત્રણ ભાગમાં વડવાઈઓ, નાનકડા થડમાંથી પ્રગટવા માંડી. એ વડવાઈઓ નીચે ઉઊરી વડસ્તંભ રૂપે ત્રણ સમૂહમાં જમીનમાં જડાઈ ગઈ. આજે પણ તે વિદ્યમાન છે અને એ અદ્​ભુત વડનાં દર્શન કરવા જનસમુદાય આવે છે. આ વડને લોકો ‘માતા ખોડલનું ત્રિશૂળ સ્વરૂપ’ માને છે. તેનાં દર્શન કરી માતા ખોડિયારનાં સાક્ષાત્ દર્શન કર્યાનો સંતોષ મેળવે છે.